ΓΡΑΠΤΗ ΕΡΩΤΗΣΗ E-3269/98

υποβολή: Viviane Reding (PPE) προς την Επιτροπή

(30 Οκτωβρίου 1998)

Θέμα: Σκάνδαλο ECHO: Χρηματοδοτεί η ΕΕ επικίνδυνες αιρέσεις;

Όπως αναφέρθηκε στον τύπο (Le Soir, 14 Οκτωβρίου 1998), το σκάνδαλο σχετικά με την απάτη στα πλαίσια των ενισχύσεων του ECHO έχει λάβει τεράστιες διαστάσεις: η ιαπωνική αίρεση Sûkyô Mahikari η οποία θεωρείται ιδιαίτερα επικίνδυνη και η οποία έχει την έδρα της στο Λουξεμβούργο (η διοίκηση για την Ευρώπη και την Αφρική είναι εγκατεστημένη στο Château d'Ansembourg) έλαβε έμμεσα, όπως αναφέρεται, πιστώσεις εκατομμυρίων από τα ταμεία της ΕΕ. Ο επικεφαλής της αίρεσης για την Ευρώπη και την Αφρική, λουξεμβουργικής υπηκοότητας κόμης Gaston d'Ansembourg, ο οποίος ασχολείται με την αγορά ακινήτων, φέρεται να έχει επωφεληθεί ιδιαίτερα από εξωτερικές συμβάσεις της Επιτροπής.

Και μόνο η κατάχρηση πιστώσεων που προορίζονται για άτομα που υποφέρουν είναι πολύ άσχημη. Το γεγονός όμως ότι με τις πιστώσεις αυτές χρηματοδοτούνται έμμεσα αιρέσεις οι οποίες είναι ευρέως γνωστές για το φανατισμό και τον κυνισμό τους, υπερβαίνει κάθε όριο!

Οι πολύτιμες εργασίες του ECHO, από τις οποίες εξαρτώνται πολλά άτομα που υποφέρουν σε ολόκληρο τον κόσμο, χάνουν με την απάτη αυτή κάθε αξιοπιστία, γεγονός που ζημιώνει ολόκληρη την Κοινότητα.

Πώς προτίθεται η Επιτροπή να εμποδίσει την εξέλιξη τέτοιων σκανδάλων στο μέλλον; Πώς θα μπορούσε η δημιουργία μιας ανεξάρτητης οργάνωσης για την καταπολέμηση της απάτης να αποτρέψει την έμμεση ή άμεση χρηματοδότηση αιρέσεων; Σκοπεύει η Επιτροπή να εξετάζει καλύτερα τις εταιρείες και τους συνεργάτες τους πριν να τους αναθέτει αντίστοιχα συμβόλαια;

Απάντηση της κας Gradin εξ ονόματος της Επιτροπής

(7 Ιανουαρίου 1999)

Η Επιτροπή γνωρίζει το άρθρο που δημοσιεύθηκε στην εφημερίδα "Le Soir" της 14ης Οκτωβρίου 1998 καθώς και το μεταγενέστερο άρθρο που δημοσιεύθηκε στην εφημερίδα "La Lanterne" στις 22 Οκτωβρίου 1998.

Βάσει των στοιχείων που έλαβε πρόσφατα στη διάθεσή της η Επιτροπή, δεν υπάρχουν ενδείξεις ότι μία θρησκευτική αίρεση επωφελήθηκε από κοινοτικά κονδύλια που χορηγήθηκαν για ανθρωπιστική βοήθεια.

Επιπλέον η Επιτροπή επιβεβαιώνει ότι χορηγήθηκαν κοινοτικά κονδύλια (60.000 ECU) στην ένωση Sukyo Mahikari για την συντήρηση των κήπων του "chβteau d'Ansembourg" (πρότυπο σχέδιο 93/L/1 για την διατήρηση της ευρωπαϊκής αρχιτεκτονικής κληρονομιάς). Η εξέταση των όρων της χορήγησης καθώς και η εκτέλεση του έργου οδήγησαν στο συμπέρασμα ότι δεν έχουν διαπραχθεί παρατυπίες.

Θα ήταν πρόωρο στο παρόν στάδιο να σχολιάσει κανείς τους λοιπούς ισχυρισμούς σχετικά με χρηματοδοτικά θέματα που περιέχουν τα άρθρα αυτά. Επί του παρόντος διεξάγεται έρευνα για το θέμα αυτό.

Η Επιτροπή συμμερίζεται την άποψη ότι χρειάζεται μεγάλη ενημέρωση όταν διεξάγει συμβατικές διαπραγματεύσεις και ότι πρέπει να εφαρμόζει επιλεκτικά κριτήρια όπως π.χ. την οικονομική δυνατότητα των υποψηφίων. Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην ανακοίνωσή της της 18ης Νοεμβρίου 1997 για ορθή οικονομική και διοικητική διαχείριση(1) που αναφέρει ότι αναθεωρούνται οι διαδικασίες για την χορήγηση επιδοτήσεων και προμηθειών. Επιπλέον έχει συσταθεί σύστημα έγκαιρης προειδοποίησης για να μπορεί η Επιτροπή να επαληθεύει πληροφορίες πριν την ανάθεση συμβάσεων. Η Επιτροπή ήθελε επίσης να τονίσει ότι δεν έχει την αρμοδιότητα να ελέγχει συστηματικά το προσωπικό που προσλαμβάνουν οι εργολήπτες της ότι δεν μπορεί να υιοθετήσει διακριτική συμπεριφορά βάσει προσωπικών δεδομένων βασισμένων στα θρησκευτικά πιστεύω ή τις πολιτικές πεποιθήσεις. Στο πλαίσιο αυτό η πιθανή δημιουργία ενός ανεξάρτητου γραφείου για την καταπολέμηση της απάτης, όπως ανακοίνωσε ο Πρόεδρος κ. Santer, δεν θα άλλαζε την παρούσα κατάσταση.

(1) Καλύτερη δράση κατά των επαγγελματικών ανεπαρκειών, των οικονομικών ανωμαλιών, της απάτης και της διαφθοράς; SEC(97)2198.